CELEX: 32012D0404
Language: mt
Date: 2012-07-16 00:00:00
Title: 2012/404/UE: Deċiżjoni tal-Kunsill tas- 16 ta’ Lulju 2012 li testendi l-perijodu ta’ applikazzjoni tal-miżuri xierqa stabbiliti għar-Repubblika tal-Ginea fid-Deċiżjoni 2011/465/UE u li temenda dik id-Deċiżjoni

18.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 188/17
            
         DEĊIŻJONI TAL-KUNSILL
   tas-16 ta’ Lulju 2012
   li testendi l-perijodu ta’ applikazzjoni tal-miżuri xierqa stabbiliti għar-Repubblika tal-Ginea fid-Deċiżjoni 2011/465/UE u li temenda dik id-Deċiżjoni
   (2012/404/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1), kif emendat l-aħħar f’Ouagadougou fit-22 ta’ Ġunju 2010 (2) (“il-Ftehim ta’ Sħubija AKP-UE”), u partikolarment l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, imlaqqgħin fi ħdan il-Kunsill, dwar il-miżuri li għandhom jittieħdu u l-proċeduri li għandhom ikunu segwiti għall-implimentazzjoni tal-Ftehim ta’ Sħubija AKP-UE (3), u partikolarment l-Artikolu 3 tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               Id-Deċiżjoni tal-Kunsill 2011/465/UE (4) tistabbilixxi miżuri xierqa għar-Repubblika tal-Ginea taħt l-Artikolu 96 tal-Ftehim ta’ Sħubija AKP-UE.
            
         
               (2)
            
            
               Id-Deċiżjoni 2011/465/UE teħtieġ li jintlaħqu żewġ objettivi qabel ma tkun tista’ terġa’ tibda l-koperazzjoni mar-Repubblika tal-Ginea taħt l-10 Fond Ewropew għall-Iżvilupp; jiġifieri li jitfassal u jiġi adottat kalendarju dettaljat li jinkludi dati u stadji peliminari/operazzjonijiet preparatorji mill-awtoritajiet kompetenti għaż-żamma tal-elezzjonijiet parlamentari sal-aħħar tal-2011, u li jsiru elezzjonijiet parlamentari liberi u trasparenti.
            
         
               (3)
            
            
               Sal-lum l-ebda minn dawn iż-żewġ objettivi ma ntlaħaq.
            
         
               (4)
            
            
               Għaldaqstant huwa meħtieġ li jiġi estiż il-perijodu tal-applikazzjoni tal-miżuri xierqa stabbiliti fid-Deċiżjoni 2011/465/UE u li tiġi estiża l-iskadenza stabbilita f’dawk il-miżuri għaż-żamma tal-elezzjonijiet parlamentari fir-Repubblika tal-Ginea sal-aħħar tal-2012,
            
         ADOTTA DIN ID-DEĊIŻJONI:
   Artikolu 1
   Il-perijodu ta’ validità tad-Deċiżjoni 2011/465/UE huwa estiż bi 12-il xahar. Għal dak il-għan, fl-Artikolu 3 tad-Deċiżjoni 2011/465/UE, id-data “19 ta’ Lulju 2012” hija mibdula bid-data “19 ta’ Lulju 2013”.
   Artikolu 2
   L-iskadenza għaż-żamma tal-elezzjonijiet parlamentari fir-Repubblika tal-Ginea, kif stabbilita fil-miżuri xierqa, speċifikati fl-Anness tad-Deċiżjoni 2011/465/UE, fil-kolonna tax-xellug intitolata “Impenji tal-Ginea” taħt it-titolu “Skeda tal-Impenji”, hija estiża sal-aħħar tal-2012.
   Artikolu 3
   L-ittra fl-Anness ta’ din id-Deċiżjoni hija indirizzata lill-awtoritajiet tar-Repubblika tal-Ginea.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, is-16 ta’ Lulju 2012.
      
         
            Għall-Kunsill
         
         
            Il-President
         
         S. ALETRARIS
      
   
   
      (1)  ĠU L 317, 15.12.2000, p. 3.
   
      (2)  Ftehim li jemenda għat-tieni darba l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000, kif emendat l-ewwel fil-Lussemburgu fil-25 ta’ Ġunju 2005 (ĠU L 287, 4.11.2010, p. 3).
   
      (3)  ĠU L 317, 15.12.2000, p. 376.
   
      (4)  ĠU L 195, 27.7.2011, p. 2.
   
      ANNESS
      
         ITTRA LILL-PRESIDENT U LILL-PRIM MINISTRU TAR-REPUBBLIKA TAL-GINEA
      
      Sinjuri,
      Waqt li laqa’ b’sodisfazzjoni l-progress li sar mir-Repubblika tal-Ginea biex tirritorna lejn stat kostituzzjonali wara l-konklużjoni paċifika tal-elezzjonijiet presidenzjali fl-2010 u l-inawgurazzjoni ta’ President leġittimu u gvern ċivili, f’Lulju 2011 il-Kunsill tal-Unjoni Ewropea rrilassa l-miżuri xierqa li kienu ġew stabbiliti għar-Repubblika tal-Ginea.
      Fid-Deċiżjoni 2011/465/UE tat-18 ta’ Lulju 2011, il-Kunsill tal-Unjoni Ewropea speċifika li l-koperazzjoni mar-Repubblika tal-Ginea taħt l-10 Fond Ewropew għall-Iżvilupp (FEŻ) tista’ terġa’ tibda f’żewġ stadji, u li dan jiddipendi mill-progress li jsir lejn elezzjonijiet parlamentari liberi u trasparenti sal-aħħar tal-2011.
      Il-Kunsill tal-Unjoni Ewropea sab li l-ebda minn dawn iż-żewġ objettivi sal-lum ma ntlaħaq u għalhekk iddeċieda, minn naħa waħda li jestendi l-perijodu ta’ applikazzjoni tal-miżuri xierqa stabbiliti fid-Deċiżjoni 2011/465/UE, u min-naħa l-oħra, li jestendi l-iskadenza għaż-żamma tal-elezzjonijiet parlamentari sal-aħħar tal-2012. In-nuqqas li tkun rispettata din l-iskadenza jillimita l-possibiltajiet li jkunu impenjati fondi mill-10 FEŻ.
      Nixtiequ nfakkru l-importanza li l-Unjoni Ewropea torbot mat-twettiq ta’ elezzjonijiet parlamentari kredibbli, liberi u trasparenti malajr kemm jista’ jkun u f’kondizzjonijiet ottimali, li jimmarkaw it-tmiem tat-tranżizzjoni fir-Repubblika tal-Ginea. L-Unjoni Ewropea tikkonferma l-impenn tagħha li tappoġġa l-organizzazzjoni ta’ dawn l-elezzjonijiet.
      Sinjuri, niżguraw l-appoġġ tal-Unjoni Ewropea għall-isforzi tagħkom biex tiżguraw tkabbir ekonomiku sostenibbli u l-benesseri tal-poplu tar-Repubblika tal-Ginea.
      
         Għoddni dejjem tiegħek,
         Magħmul fi Brussell,
         
            
               Għall-Kunsill
            
            C. ASHTON
            
               President
            
         
         
            
               Għall-Kummissjoni
            
            A. PIEBALGS
            
               Kummissarju